b'\n_START_ARTICLE_\nPremogovnik Velenje\n_START_PARAGRAPH_\nPremogovnik Velenje je bil odprt 11. aprila 1875 in je najve\xc4\x8dji rudnik v Sloveniji.\n_START_SECTION_\nZgodovina rudnika\n_START_PARAGRAPH_\nPremogovnik Velenje je \xc5\xbee vse od leta 1875 glavna gonilna sila razvoja v Velenjski kotlini in \xc5\xa1ir\xc5\xa1i okolici. Privabljal je tako doma\xc4\x8de kot tudi tuje delavce, ki so iskali vir zaslu\xc5\xbeka za lastno pre\xc5\xbeivetje in pre\xc5\xbeivetje dru\xc5\xbeine. Prav ti pionirji rudarstva pri nas so prebijali led, prav ti so nosili najve\xc4\x8dje breme na svojem utrujenem hrbtu. V za\xc4\x8detku premogovnika so popolnoma celotno delo opravile roke mo\xc5\xbe in otrok, ki so s pomo\xc4\x8djo krampa (\xc5\xa1remerja), lopate (herca), kladiva (puherja) in motike (kroce) skrbeli za svoj kruh. Z razmahom mehanizacije so leta 1883 dobili prvi zasekovalni stroj, leta 1957 dobili prvi pridobivalni in nakladalni stroj, prvo popolno odkopno opremo pa leta 1963, v kar je bil vklju\xc4\x8den tudi mehaniziran transport, medtem ko so na za\xc4\x8detku to delo opravljali fantje stari 10 let in konji._NEWLINE_Blizu 200 milijonov ton izkopanega premoga je zgolj \xc5\xa1tevilka, toda tako ogromna, da na povr\xc5\xa1ju zadostuje za Dru\xc5\xbemirsko, Velenjsko in \xc5\xa0kalsko jezero. Ta jezera so nastala zaradi tako intenzivnega kopanja kot tudi zaradi dejstva, da so to sipki, mehki sedimenti, ki se takoj po odkopu ugreznejo, ter prisotnosti neprepustne mati\xc4\x8dne podlage. Izkopavanje je povzro\xc4\x8dilo, da jezera sedaj zavzemajo pribli\xc5\xbeno 2\xc2\xa0km\xc2\xb2 ali pribli\xc5\xbeno petino dolinskega dna._NEWLINE_Z dobrimi predpogoji, tj. izredno debelo, kompaktno plastjo lignita, ter skrbnim delom in sledenjem sodobni mehanizaciji in lastnimi inovacijami, je premogovni\xc5\xa1tvo v \xc5\xa0ale\xc5\xa1ki dolini dobivalo vedno ve\xc4\x8dji pomen, tako lokalno kot na dr\xc5\xbeavni ravni.\n_START_SECTION_\nPremogovnik danes\n_START_PARAGRAPH_\nPremogovni\xc5\xa1ka dru\xc5\xbeba Velenja je leta 2005 prvi\xc4\x8d zaklju\xc4\x8dila izven obmo\xc4\x8dja rde\xc4\x8dih \xc5\xa1tevilk vse od leta 1996, ko je bila letno poslovanje nazadnje nad pozitivno ni\xc4\x8dlo. Sicer pa je premogovnik v dolgoro\xc4\x8dnem zapiranju, kar bo prineslo tako ekonomske kot tudi socialne te\xc5\xbeave, v samem podjetju, kot tudi v TE \xc5\xa0o\xc5\xa1tanj ter ob\xc4\x8dini Velenje._NEWLINE_Danes se je premogovniku pridru\xc5\xbeilo tudi podjetje Gorenje, kot glavni delodajalec v tej regiji. Sicer pa je Premogovnik Velenje uspe\xc5\xa1no prebrodil skozi razne te\xc5\xbeave in je sedaj eden najuspe\xc5\xa1nej\xc5\xa1ih in najvarnej\xc5\xa1ih rudnikov, ter seveda najve\xc4\x8dji in edini dobavitelj Termoelektrarne \xc5\xa0o\xc5\xa1tanj, ki ima pomembno vlogo v na\xc5\xa1em elektroenergetskem gospodarstvu ter daje delo 560 zaposlenim.\n_START_SECTION_\nVplivi delovanja premogovnika na okolje\n_START_PARAGRAPH_\nTemeljna dejavnost Premogovnika Velenje je odkopavanje lignita. V rudniku odkopavajo lignit \xc5\xbee ve\xc4\x8d kot 130 let, pri \xc4\x8dimer v zadnjih desetletjih uporabljajo velenjsko \xc5\xa1iroko\xc4\x8delno metodo. To pomeni, da se odkopava zelo debel sloj lignita in to odkopavanje se\xc5\xbee tudi v globino okoli 500 metrov pod povr\xc5\xa1ino. Pri tej metodi prihaja do ru\xc5\xa1enja krovninskih plasti v odkopne prostore. Zaradi tak\xc5\xa1nega na\xc4\x8dina odkopavanja, se povr\xc5\xa1je pogreza. Nastajajo nove reliefne oblike, ki jih prej ni bilo. Ker ima odkopavanje premoga na povr\xc5\xa1ino razli\xc4\x8dne vplive, jih razdelimo na neposredne in posredne. Za neposredne je zna\xc4\x8dilno, da se pojavljajo nad odkopom na tako imenovanem ru\xc5\xa1nem obmo\xc4\x8dju. Prva vidna posledica je razpokano povr\xc5\xa1je, ki se nato pri\xc4\x8dne \xc5\xa1e pogrezati. V \xc5\xa0ale\xc5\xa1ki dolini so zaradi pogrezanja nastala tri jezera: \xc5\xa0kalsko, Velenjsko in Dru\xc5\xbemirsko (Dru\xc5\xbemirsko jezero se bo v prihodnosti \xc5\xa1e pove\xc4\x8devalo, ker pod njem \xc5\xa1e poteka odkopavanje premoga). Posredni vplivi pa se pojavljajo na obrobju velenjske kadunje, na tako imenovanem vplivnem obmo\xc4\x8dju. Zaradi teh vplivov prihaja do premika povr\xc5\xa1in, plazenja bre\xc5\xbein in seizmi\xc4\x8dno induciranih pojavov._NEWLINE_Skupna koli\xc4\x8dina vode v ugrezninah se je do poletja leta 1996 pove\xc4\x8dala na 31.929.014m3. Povr\xc5\xa1ine ugrezninskih jezer nazorno ka\xc5\xbeejo, v kolik\xc5\xa1nem obsegu so se nekdanje obdelovalne kmetijske povr\xc5\xa1ine spremenile \xe2\x80\x93 vsaj za sedaj \xe2\x80\x93 v nerodovitna tla. Na za\xc4\x8detku leta 1993 je imel Premogovnik Velenje v lasti 5 830 641 m2 zemlji\xc5\xa1\xc4\x8d (ali 583 ha 06 a 41 m2). Ugrezninska jezera pri tem predstavljajo 31,7\xc2\xa0%. Ta podatek nam pove, da je premogovnik doslej pribli\xc5\xbeno eno tretjino vse zemlji\xc5\xa1ke posesti, ki jo je pridobil kot gozdove, njive, travnike in podobno, iz kme\xc4\x8dke obdelovalne zemlje v glavnem spremenil v ugreznine, napolnjene z vodo._NEWLINE_Premogovnik lignit \xc5\xa1e naprej pridobiva tudi pod novimi povr\xc5\xa1inami, kar za nekatere prebivalce \xc5\xa0ale\xc5\xa1ke doline \xc5\xa1e naprej pomeni, da se morajo umikati s svojih doma\xc4\x8dij pred napredovanjem odkopnih polj. A Premogovnik uni\xc4\x8denih zemlji\xc5\xa1kih povr\xc5\xa1in ne prepu\xc5\xa1\xc4\x8da usodi. Po vseh premikih zemlji\xc5\xa1kih plasti, ki jih povzro\xc4\x8di podzemno odkopavanje premoga, se te plasti kon\xc4\x8dno le umirijo. \xc4\x8ce se nahajajo nad koto teko\xc4\x8dih povr\xc5\xa1inskih voda, jih je mo\xc5\xbeno spet urediti in uporabljati. V tem duhu so v Premogovniku Velenje povr\xc5\xa1ine, ki se ne pogrezajo ve\xc4\x8d, uredili predvsem za namene rekreacije in oddiha. A hitenje pri tovrstnem urejanju ni smiselno. V velenjskem primeru je namre\xc4\x8d urejevanje in obnavljanje opusto\xc5\xa1enih povr\xc5\xa1in povezano s posebno te\xc5\xbeavo. Komaj se po odkopu prve plo\xc5\xa1\xc4\x8de lignitnega sloja povr\xc5\xa1ina nad odkopnim poljem toliko umiri, da bi jo mogli za\xc4\x8deti obnavljati, \xc5\xbee pridejo na vrsto za odkopavanje druga, tretja, \xc4\x8detrta plo\xc5\xa1\xc4\x8da \xe2\x80\x93 ali v sredini kadunje celo deset plo\xc5\xa1\xc4\x8d ene pod drugo \xe2\x80\x93 in vsaka od teh odkopanih plo\xc5\xa1\xc4\x8d, v istem prostoru kot prva plo\xc5\xa1\xc4\x8da, povzro\xc4\x8di ponovno ru\xc5\xa1enje in tonjenje (istih) krovninskih plasti vse do povr\xc5\xa1ine._NEWLINE_Zaradi specifi\xc4\x8dne metode odkopa, je mogo\xc4\x8de, da kvarni vplivi odkopavanja sloja na nekaterih mestih se\xc5\xbeejo tudi \xc4\x8dez dolo\xc4\x8deno mejo pridobivalnega podro\xc4\x8dja. \xc4\x8ce se doka\xc5\xbee, da so te \xc5\xa1kode nastale zaradi jamskega odkopavanja, je Premogovnik Velenje dol\xc5\xbean poravnati nastalo \xc5\xa1kodo tudi zunaj meja pridobivalnega podro\xc4\x8dja, poskrbeti pa mora tudi za sanacijo degradiranega okolja. V Premogovniku Velenje za odpravljanje posledic pridobivanja premoga ter onesna\xc5\xbeevanja voda aktivno delujejo \xc5\xbee od zgodnjih osemdesetih let. V najbolj problemati\xc4\x8dnem obdobju se je v takratnem Rudarsko-elektroenergetskem kombinatu ustanovila prva ekolo\xc5\xa1ka skupina s ciljem iskanja re\xc5\xa1itev in izbolj\xc5\xa1anja stanja v okolju na podro\xc4\x8dju zraka, tal, vodotokov, jezer \xe2\x80\xa6 Prav tako se je v tem obdobju pri\xc4\x8delo na\xc4\x8drtno delo na podro\xc4\x8dju Rudarskih \xc5\xa1kod v smislu urejanja degradiranih povr\xc5\xa1in Premogovnika Velenje._NEWLINE_V skladu z rudarsko zakonodajo v Premogovniku Velenje izvajajo vse potrebne meritve in monitoringe (Monitoring vodotokov v \xc5\xa0ale\xc5\xa1ki dolini na vplivnem podro\xc4\x8dju Premogovnika Velenje, Monitoring jezer v \xc5\xa0ale\xc5\xa1ki dolini, Monitoring jamske vode, Monitoring padavinske odpadne vode, Meritve emisij v zrak na VP Pesje in \xc5\xa0o\xc5\xa1tanj, Meritve hrupa na VP Pesje in \xc5\xa0o\xc5\xa1tanj, DIK, Meritve hrupa na podro\xc4\x8dju NOP, EKO MON, Monitoring izcednih vod, pra\xc5\xa1ne usedline in aerosolov iz deponije premoga, Monitoring hrupa, Monitoring seizmi\xc4\x8dnih pojavov, Monitoring tal, Monitoring kvalitete padavinskih voda, Monitoring odpadne tehnolo\xc5\xa1ke vode, Monitoring izcednih vod iz ugreznineskega obmo\xc4\x8dja, Monitoring izcednih vod iz deponije, Monitoring kvalitete vode v jamskih \xc4\x8drpali\xc5\xa1\xc4\x8dih, Monitoring vodotokov, ki pritekajo v jezera, Monitoring emisij iz ventilatorskih postaj, Monitoring pra\xc5\xa1nih delcev na obmo\xc4\x8dju premogovnika in deponiji)._NEWLINE_Na Premogovniku Velenje se uporablja ra\xc4\x8dunalni\xc5\xa1ko podprt model za napovedovanje premikov povr\xc5\xa1ine kot posledice pridobivanja premoga. Osnova kompleksnega modela so statisti\xc4\x8dne analize merjenih pogrezkov in premikov ter geomehanski konsolidacijski model._NEWLINE_Leta 2011 je bilo v ozra\xc4\x8dje spu\xc5\xa1\xc4\x8denih 6.332 ton metana, 190.968 ton CO2, 60 ton NOx ter okoli 27 ton premogovnega prahu na vseh ventilatorskih postajah skupaj. Emisijske vrednosti skupnega prahu in izstopnih plinov ne presegajo zakonsko dolo\xc4\x8denih mejnih vrednosti, predpisanih v Uredbi o emisijah snovi v zraku iz nepremi\xc4\x8dnih virov onesna\xc5\xbeevanja (UL RS \xc5\xa1t. 31/07 in 70/08)._NEWLINE_Nekateri skeptiki opozarjajo, da se bodo s planiranim nadaljnjim izkopom 130 milijonov ton lignita letno \xc5\xa1e pove\xc4\x8dali prazni prostori pod zemljo ter da lahko zato poleg izrednega pove\xc4\x8danja in poglobitve jezer pri\xc4\x8dakujemo tudi nadaljnjo \xc5\xa1kodo v okoli\xc5\xa1kih mestih, naseljih, industriji in infrastrukturi. 5 V Premogovniku pojasnjujejo, da pri premikih terena kot posledice odkopavanja ne gre za linearni proces, zaradi \xc4\x8desar ga ne gre tolma\xc4\x8diti nestrokovno ter na linearen na\xc4\x8din ra\xc4\x8dunati velikosti pomikov \xc4\x8dez nekaj let. Kot zatrjujejo, meritve ka\xc5\xbeejo, da pomiki terena obmo\xc4\x8dja ju\xc5\xbene bre\xc5\xbeine Velenjskega jezera v letu 2011 zna\xc5\xa1ajo pod 10 mm na letni ravni, v naselju Pesje pa so posedki nezaznavni. Na obmo\xc4\x8dju nasipa med Velenjskim in \xc5\xa0kalskim jezerom je povpre\xc4\x8dni horizontalni premik vseh opazovanih to\xc4\x8dk v letu 2011 pod 2 mm, vertikalni premik pa okoli 3 mm. Odkopavanje na tem obmo\xc4\x8dju se je zaklju\xc4\x8dilo v letu 2005, prognoze pa napovedujejo umiritev terena do leta 2015._NEWLINE_V Premogovniku zatrjujejo, da se zavedajo, da je raziskovalno-razvojno delo pri procesu pridobivanja premoga nujno nadaljevati, saj strate\xc5\xa1kih ciljev podjetja ni mo\xc5\xbeno realizirati brez nenehnega razvoja. Njihove raziskave bodo vsebinsko tudi v prihodnje opredeljene na podrobne raziskave geomehanskih lastnosti lignitnega sloja, vplive izpustov v okolje in na uvajanje novih postopkov pri posameznih procesih._NEWLINE_Nenadni izbruhi plina in zdrobljenega premoga so med intenzivno preu\xc4\x8denimi nevarnimi pojavi v Premogovniku Velenje, rezultati raziskav pa so podali tudi na\xc4\x8dine, kako se jim v kar najve\xc4\x8dji mo\xc5\xbeni meri izogniti._NEWLINE_Vse aktivnosti Premogovnika Velenje pri preu\xc4\x8devanju vpliva na okolje z rednimi pregledi nadzirajo in\xc5\xa1pektorji razli\xc4\x8dnih strok, med katerimi so rudarski, okoljevarstveni in gradbeni in\xc5\xa1pektorji, leta 2000 pa so v podjetju pridobili okoljski standard 14001._NEWLINE_Na okolje vpliva tudi delovanje Termoelektrarne \xc5\xa0o\xc5\xa1tanj. TE\xc5\xa0 je namre\xc4\x8d glavni porabnik lignita. Pepel, ki nastaja pri porabi, odlagajo v nasip med Velenjskim in Dru\xc5\xbemirskim jezerom. Ta nasip prepre\xc4\x8duje prelitje vode iz enega v drugo jezero.'